Covid-19-statistieke: Nog 13 000 toets positief(Argieffoto: SJ Objio/Unsplash.) Suid-Afrika het teen Vrydagaand 337 594 bevestigde Covid-19-gevalle gehad. Die meeste daarvan is steeds in Gauteng, gevolg deur die Wes-Kaap en die Oos-Kaap. Altesaam 13 373 nuwe gevalle is in die voorafgaande 24-uur-tydperk aangemeld. Dr. Zweli Mkhize, minister van gesondheid, het gesê die sterftesyfer weens Covid-19 staan nou op 4 804 nadat nog 135 sterftes aangemeld is. Suid-Afrika het tot dusver 2 373 053 toetse vir Covid-19 gedoen, 48 130 sedert die vorige verslag. Tot dusver het 178 183 mense reeds van die virus herstel. Korrektiewe dienste Die getal bevestigde Covid-19-gevalle in die departement van korrektiewe dienste (DKD) het teen Vrydag op 4 154 gestaan. Altesaam 2 458 beamptes en 1 606 gevangenes het positief vir die virus getoets. Daar is tans 1 458 aktiewe gevalle van die virus in die departement. Die meeste gevalle is in die Oos-Kaap. Isolasietydperk verkort Mkhize het ook aangekondig dat die isolasietydperk vir diegene wat Covid-19 opgedoen het, van 14 dae tot tien verminder is. Die verkorte tydperk is in ooreenstemming met riglyne van die Wêreldgesondheidsorganisasie (WGO). Volgens Mkhize is die meeste Covid-19-pasiënte ná ŉ sekere tydperk nie meer aansteeklik nie. Die meeste mense versprei die virus vanuit hul boonste lugweë vir nagenoeg sewe tot 12 dae. “Die teenwoordigheid van ŉ waarneembare virus wanneer getoets word, beteken ook nie noodwendig aansteeklikheid nie. Dit is bewys dat in matige gevalle is virusmonsters gewoonlik net vir agt tot nege dae positief ná simptome begin wys.” Diegene met ernstige Covid-19 kan langer aansteeklik bly. “Om dit eenvoudig te stel: As ŉ pasiënt opgeneem en op suurstof geplaas is, stel ons voor dat wanneer suurstof nie meer verskaf word nie, die pasiënt nog tien dae lank in isolasie bly.” Volgens Mkhize is dit ŉ bykomende buffer om te verseker ŉ pasiënt is nie meer aansteeklik nie. Asimptomatiese pasiënte word aangeraai om vir tien dae nadat hulle ŉ positiewe toetsuitslag gekry het, in isolasie te bly.